На основу члана 103. Закона о основним правима бораца, војних инвалида и породица палих бораца (“Службени лист СРЈ”, бр. 24/98 и 29/98), савезни министар за рад, здравство и оцијалну политику прописује

**ПРАВИЛНИК**

**О ВИСИНИ И УСЛОВИМА КОРИШЋЕЊА НАКНАДЕ ЗА ИСХРАНУ И СМЕШТАЈ ЗА ВРЕМЕ ПУТОВАЊА И БОРАВКА У ДРУГОМ МЕСТУ**

„Службени лист СРЈ”, број 37 од 27. јула 1998.

**Члан 1**.

Војни инвалид, корисник породичне инвалиднине и остала лица која по Закону о основним правима бораца, војних инвалида и породица палих бораца (у даљем тексту: Закон) имају право на накнаду за исхрану и смештај за време путовања и боравка у другом месту (у даљем тексту: корисници накнаде) остварују то право под условима и у висини прописаним овим правилником.

**Члан 2**.

Накнада за исхрану и смештај за време путовања и боравка у другом месту (у даљем тексту: накнада за исхрану и смештај) обрачунава се од часа поласка превозног средства јавног саобраћаја са полазне станице до часа повратка корисника накнаде у пребивалиште, односно боравиште и исплаћује му се у пуном износу за свака 24 часа проведена на путу и у другом месту.

 Пун износ накнаде из става 1. овог члана припада кориснику накнаде и кад путовање траје мање од 24, а дуже од 12 часова, а пола износа накнаде - кад путовање траје више од 8, а мање од 12 часова.

**Члан 3**.

Накнада за исхрану и смештај износи 50% од износа накнаде за исхрану и смештај (дневнице) утврђеног прописом о издацима за путне и друге трошкове који се савезним органима и организацијама признају у материјалне трошкове, без признавања права на трошкове преноћишта.

 Накнада за исхрану и смештај за децу до 7 година живота износи 50% од износа одређеног у ставу 1. овог члана.

**Члан 4**.

Војном инвалиду и кориснику породичне инвалиднине коме је одређен пратилац у смислу члана 63. Закона припада накнада за исхрану и смештај, у висини и под условима прописаним овим правилником и за пратиоца.

**Члан 5**.

Као време проведено на путу сматра се и време које је кориснику накнаде потребно за путовање од његовог пребивалишта, односно боравишта до полазне станице и обратно, ако је полазна станица удаљена више од једног километра од његовог пребивалишта, односно боравишта, а до станице се не врши превоз превозним средствима јавног саобраћаја.

 У случају из става 1. овог члана сматра се да је кориснику накнаде потребно 20 минута времена за сваки пређени километар.

**Члан 6**.

Ако корисник накнаде путује у друго место на бањско или климатско лечење, путовање у одласку обрачунава се посебно од путовања у повратку.

**Члан 7.**

Пре поласка на пут, кориснику накнаде из члана 63. став 1. Закона, припада аконтација накнаде за исхрану и смештај. Висина аконтације накнаде за исхрану и смештај одређује се према предвиђеном трајању путовања.

 По завршеном путовању, кориснику накнаде из става 1. овог члана надлежни орган обрачунава накнаду за исхрану и смештај на основу потврде лечилишта о обављеном бањском и климатском лечењу, односно лекарске комисије о обављеном прегледу, као и податка о времену потребном за путовање.

**Члан 8**.

Даном ступања на снагу овог правилника престаје да важи Правилник о висини и условима коришћења накнаде за исхрану и смештај за време путовања и боравка у другом месту („Службени лист СФРЈ”, бр. 7/82, 2/85 и 11/86).

**Члан 9.**

Овај правилник ступа на снагу наредног дана од дана објављивања у „Службеном листу СРЈ”.

Бр. 4/2-03-049/98-012

24. јула 1998. године

Београд

Савезни министар

за рад, здравство и социјалну

политику

др **Миодраг Ковач,** с. р.